Document ID: 32009R1254

KOMISIJAS REGULA (ES) Nr. 1254/2009
(2009. gada 18. decembris),
ar ko nosaka kritērijus, lai ļautu dalībvalstīm atkāpties no kopējiem pamatstandartiem civilās aviācijas drošības jomā un pieņemt alternatīvus drošības pasākumus
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienību un Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 11. marta Regulu (EK) Nr. 300/2008 par kopīgiem noteikumiem civilās aviācijas drošības jomā un ar ko atceļ Regulu (EK) Nr. 2320/2002 (1) un jo īpaši tās 4. panta 4. punktu,
tā kā:
(1)
Ir jānosaka kritēriji, lai ļautu dalībvalstīm atkāpties no kopējiem noteikumiem civilās aviācijas drošības jomā un pieņemt alternatīvus drošības pasākumus, kas sniedz atbilstošu drošības līmeni, pamatojoties uz [vietējā] riska novērtējumu. Šādi alternatīvi pasākumi jāpamato ar iemesliem, kas ir saistīti ar gaisa kuģu lielumu vai arī ar veicamo darbību vai citu attiecīgu darbību būtību, mērogu vai biežumu. Tāpēc kritēriji, kuri jānosaka, arī ir jāpamato ar šiem iemesliem.
(2)
Saskaņā ar Regulas (EK) Nr. 300/2008 24. pantu minētās regulas pielikumu piemēro no datuma, kas norādāms īstenošanas noteikumos, taču ne vēlāk kā 24 mēnešus pēc Regulas (EK) Nr. 300/2008 stāšanās spēkā. Tāpēc saskaņā ar Regulas (EK) Nr. 300/2008 4. panta 4. punktu pieņemto kritēriju piemērošana ir jāatliek līdz īstenošanas noteikumu pieņemšanai saskaņā ar 4. panta 3. punktu, bet ne vēlāk par 2010. gada 29. aprīli.
(3)
Šajā regulā paredzētie pasākumi ir saskaņā ar Civilās aviācijas drošības komitejas atzinumu,
IR PIEŅĒMUSI ŠO REGULU.
1. pants
Dalībvalstis var atkāpties no Regulas (EK) Nr. 300/2008 4. panta 1. punktā minētajiem kopējiem pamatstandartiem un pieņemt alternatīvus drošības pasākumus, kas sniedz atbilstošu drošības līmeni, pamatojoties uz vietēju riska novērtējumu lidostās vai norobežotās lidostu zonās, kurās kustība ir atļauta tikai attiecībā uz vienu vai vairākām no šādām kategorijām:
1)
gaisa kuģiem ar maksimālo pacelšanās masu līdz 15 000 kilogramu;
2)
helikopteriem;
3)
lidojumiem tiesībaizsardzības nolūkā;
4)
lidojumiem ugunsdzēšanas nolūkā;
5)
medicīnas dienestu, neatliekamās palīdzības vai glābšanas dienestu lidojumiem;
6)
lidojumiem pētniecības un attīstības nolūkā;
7)
lidojumiem vides apsekošanai no gaisa;
8)
lidojumiem humānās palīdzības sniegšanai;
9)
lidojumiem, ko veic gaisa pārvadātāji, gaisa kuģu ražotāji vai tehniskās apkopes uzņēmumi, kas nepārvadā ne pasažierus un bagāžu, ne kravu un pastu;
10)
lidojumiem ar gaisa kuģiem ar maksimālo pacelšanās masu līdz 45 500 kilogramiem, lai pārvadātu personālu un tos pasažierus, kuriem nav jāmaksā par lidojumu, vai preces kā atbalstu uzņēmuma darbības veikšanai.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no dienas, kas norādīta īstenošanas noteikumos, kuri pieņemti saskaņā ar Regulas (EK) Nr. 300/2008 4. panta 3. punktā minēto procedūru, taču ne vēlāk kā līdz 2010. gada 29. aprīlim.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 18. decembrī

Labels: 7
8
15